LATVIJAS REPUBLIKAS MINISTRU KABINETS

|  |  |
| --- | --- |
| 2014. gada \_\_\_. \_\_\_\_\_\_\_ | Rīkojums Nr. \_\_\_ |
| Rīgā | (prot. Nr. \_\_\_\_. §) |

**Par Eiropas Savienības fondu darbības programmas „Izaugsme un nodarbinātība” 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” ieviešanu**

1. Atbalstīt Eiropas Savienības fondu darbības programmas „Izaugsme un nodarbinātība” 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” ietvaros paredzēto atbalstāmo darbību (turpmāk – projektu priekšlikumi) īstenošanu pirms projekta iesnieguma apstiprināšanas, ievērojot Eiropas Savienības un Latvijas Republikas tiesību aktos, tai skaitā publisko iepirkumu, budžeta plānošanas un izpildes regulējošajos tiesību aktos noteiktos nosacījumus.
2. Satiksmes ministrijai 2014.gadā projektu priekšlikumu īstenošanai nepieciešamo finansējumu 7 114 000 *euro* apmērā normatīvajos aktos noteiktajā kārtībā pieprasīt pārdalei no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
3. Satiksmes ministrijai pieprasījumu pārdalei no programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” var iesniegt pēc tam, kad Satiksmes ministrija Finanšu ministrijā ir iesniegusi apliecinājumu, ka apstiprinās tikai tādus projektu iesniegumus, kas atbilst Eiropas Savienības un Latvijas Republikas tiesību aktos un 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” īstenošanas nosacījumiem, tādējādi neradot papildu izdevumus valsts budžetam.
4. Pieņemt zināšanai, ka 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” ieviešanai plānotais nepieciešamais finansējums 2015.gadā ir 35 572 000 *euro*, 2016.gadā – 56 915 000 *euro*, 2017.gadā – 56 915 000 *euro*, 2018.gadā – 56 915 000 *euro*, 2019.gadā – 35 572 000 *euro*, 2020.gadā – 28 029 428 *euro*.
5. Noteikt, ka par specifiskā atbalsta mērķa ieviešanu atbildīgā iestāde ir Satiksmes ministrija.
6. Noteikt, ka Sadarbības iestādes funkcijas par specifiskā atbalsta mērķa ieviešanu veic Centrālā finanšu un līgumu aģentūra.
7. Satiksmes ministrijai un Centrālajai finanšu un līgumu aģentūrai noslēgt ar valsts akciju sabiedrību „Latvijas valsts ceļi” starpresoru vienošanos par projektu priekšlikumu ieviešanu un uzraudzību līdz tie noteiktā kārtībā tiek pārkvalificēti par Eiropas Savienības fondu projektiem.
8. Noteikt, ka projekta attiecināmās izmaksas ir:
   1. zemes iegādes izmaksas (ja zemes iegāde ir tieši nepieciešama projektā paredzētās būv­niecības īstenošanai (ne vairāk kā 10 % no attiecināmo iz­maksu kopsummas));
   2. būvlaukuma ierīkošanas un novākšanas izmaksas;
   3. apbraucamo ceļu būvniecība, nojaukšanas un uzturēšanas izmaksas pamatceļa būvniecības laikā;
   4. pievadceļu uzturēšanas izmaksas pamatceļa būvniecības laikā;
   5. pamatceļa būvniecības izmaksas;
   6. ceļa kompleksam piederošo inženiertīklu būvniecības izmaksas (izmaksas attiecināmas tikai gadījumā, ja tiek nodrošināts sertificēta būvinženiera ekspertīzes atzinums, kurā konstatēts, ka, veicot projekta ietvaros plānotos ieguldījumus noteiktās teritorijās, nav iespējams izvairīties no minētās infrastruktūras bojāšanas vai pārbūves, vienlaikus nodrošinot atbilstību valsts atbalsta regulējumam), ne vairāk kā 10 % no attiecināmo izmaksu kopsummas;
   7. satiksmes mezglu izveides un likvidācijas izmaksas, lai nodrošinātu satiksmei drošus pievienojumus pamatceļam;
   8. ar pamatceļa būvniecību saistīto vietējo ceļu tīkla pārbūves izmaksas, ja tie neda­lāmi saistīti ar projekta īstenošanu;
   9. ar velosipēdistu un gājēju ceļiem saistītās izmaksas, lai novērstu infrastruktūras pārrāvumus ar nosacījumu, ka minētajām darbībām nav nepieciešama zemes iegāde;
   10. labiekārtošanas izmaksas (autobusu pieturvietas, apgaismojuma līnijas, apzaļumošana, lietusūdens savākšanas un attīrīšanas iekārtu izbūve atbilstoši tehniskā projekta risinājumam un pamatceļa specifikācijai);
   11. satiksmes drošības aprīkojuma uzstādīšanas un atjaunošanas izmaksas (piemēram, ceļa zīmes, luksofori, signālstabiņi, aizsargbarjeras, gājēju barjeras, vertikālie un horizontālie ceļa apzīmējumi);
   12. satiksmes vadības aprīkojuma uzstādīšanas un atjaunošanas izmaksas (piemēram, metereoloģiskās stacijas, kas nepieciešamas konkrētā ceļa posma seguma stāvokļa noteikšanai, un satiksmes uzskaites punkti);
   13. būvdarbu uzraudzības izmaksas un autoruzraudzības izmaksas;
   14. obligātās informācijas un publicitātes pasākumu izmaksas, ciktāl to paredz ES struktūrfondu un Kohēzijas fonda vadību regulējošie normatīvie akti;
   15. pasākumu izmaksas vides aizsardzības prasību nodro­šināšanai ciktāl to paredz normatīvo aktu prasības;
   16. neatgūstamie pievienotās vērtības nodokļa maksājumi;
   17. ceļu drošības audita izmaksas un ekspertīžu izmaksas;
   18. projektēšanas izmaksas;
   19. projekta attiecināmo izmaksu rezerve līdz iepirkuma līguma noslēgšanai (ne vairāk kā 10% no 8.5.apakšpunktā minēto attiecināmo izmaksu kopsummas), ja projekta apstiprināšanas brīdī nav apstiprināts būvprojekts tehniskā projekta stadijā.
   20. 8.3., 8.4., 8.7., 8.8., 8.9. un 8.10.apakšpunktā minētās izmaksas kopā nepārsniedz 10 procentus no projekta kopējām attiecināmajām izmaksām;
   21. 8.13., 8.17. un 8.18.apakšpunktā minētās izmaksas kopā nepārsniedz 10 procentus no projekta kopējām attiecināmajām izmaksām.
9. Satiksmes ministrijai nekavējoties informēt Ministru kabinetu gadījumā, ja izmaksas, kas projektu priekšlikumos veiktas pirms to pārkvalificēšanas par Eiropas Savienības fondu projektiem, varētu netikt vai netiek attiecinātas no Eiropas Reģionālās attīstības fonda, sagatavojot attiecīgu informatīvo ziņojumu, kurā norādīts detalizēts apraksts par radušos situāciju un neatbilstības rašanās cēloņiem un finansiālo ietekmi uz valsts budžetu un sniegts apraksts par turpmāko iespējamo risinājumu, lai turpinātu attiecīgā projekta priekšlikuma īstenošanu. Projekta turpmākā īstenošana un Eiropas Savienības fondu un valsts budžeta līdzfinansējuma piešķiršana vai tā pārtraukšana notiek, ņemot vērā Ministru kabinetā nolemto.

Ministru prezidente L.Straujuma

Satiksmes ministra vietā –

Iekšlietu ministrs R.Kozlovskis

Iesniedzējs: Satiksmes ministra vietā –

Iekšlietu ministrs R.Kozlovskis

Vīza: Valsts sekretāra vietā –

valsts sekretāra vietniece Dž.Innusa

26.09.2014. 13:44

791

O.Stoļarova

67028241, [Olga.Stolarova@sam.gov.lv](mailto:Olga.Stolarova@sam.gov.lv)

A.Strods

67028038, [Andis.Strods@sam.gov.lv](mailto:Andis.Strods@sam.gov.lv)